Na temelju članka 56. Zakona o proračunu („Narodne novine“ br. 144/21.) te članka 46. Statuta Osnovne škole Milka Cepelića, Vuka, Školski odbor Osnovne škole Milka Cepelića, Vuka na sjednici održanoj dana 30. ožujka 2023. godine, a na prijedlog ravnateljice donosi

**PRAVILNIK**

**O MJERILIMA I NAČINU KORIŠTENJA NENAMJENSKIH DONACIJA I VLASTITIH PRIHODA**

**Članak 1.**

Ovim Pravilnikom o načinu ostvarivanja i korištenju nenamjenskih donacija i vlastitih prihoda (u daljnjem tekstu: Pravilnik) uređuje se način ostvarivanja i korištenja nenamjenskih donacija i vlastitih prihoda Osnovne škole Milka Cepelića, Vuka.

Odredbe ovog Pravilnika ne odnose se na sredstva koja se ostvaruju iz proračuna (državnog ili jedinice lokalne i područne (regionalne)samouprave) za financiranje redovne i programske djelatnosti i prihode po posebnim propisima (namjenski prihodi).

Riječi i pojmovi koji imaju rodno značenje korišteni u ovom Pravilniku odnose se jednako na muški i ženski rod.

**Članak 2.**

Škola može ostvarivati donacije od fizičkih osoba, neprofitnih organizacija, trgovačkih društava i ostalih subjekata izvan općeg proračuna za koje nije utvrđena njihova namjena (u daljnjem tekstu: nenamjenske donacije).

Vlastiti prihodi Škole su prihodi koje Škola ostvaruje obavljanjem poslova iz djelokruga svoje djelatnosti na tržištu i u tržišnim uvjetima.

Škola može ostvariti vlastite prihode, ukoliko osnivač Škole svojom odlukom drugačije ne odluči, i to od:

* zakupa školskog prostora i opreme
* najma poljoprivrednog zemljišta
* prikupljana i prodaje otpadnog papira
* nenamjenskih donacija
* ostalog.

**Članak 3.**

Nenamjenske donacije Škola će koristiti za materijalne i financijske rashode te nabavu opreme za redovnu programsku djelatnost Škole.

Ukoliko je vrijednost nenamjenske donacije veća od 10.000,00 eura, odluka o načinu korištenja donacije može se donijeti tek po dobivenoj suglasnosti osnivača.

**Članak 4.**

Vlastiti prihodi koriste se za podmirenje rashoda koji nastaju obavljanjem poslova na temelju koji su vlastiti prihodi i ostvareni.

**Članak 5.**

Ako su u tekućoj godini nenamjenske donacije i vlastiti prihodi uplaćeni u nižem iznosu nego što je planirano u proračunu i financijskom planu Škole, mogu se preuzeti i plaćati obveze do visine uplaćenih, odnosno prenesenih sredstava.

Ako Škola u bilanci na dan 31.12. prethodne godine ima iskazan manjak prihoda (iz izvora: vlastiti prihodi) obvezna je vlastite prihode ostvarene u iznosu većem od iznosa potrebnog za pokriće rashoda iz članka 4. rasporediti za pokriće iskazanog manjka.

Ako Škola ostvari vlastite prihode u iznosu većem od iznosa potrebnog za podmirivanje rashoda iz članka 4. i stavka 2. ovog članka obvezna je 80% tih prihoda koristiti za:

- rashode poslovanja redovne djelatnosti

- unapređenje djelatnosti (nabava nefinancijske imovine) Škole

- otplate zajmova

a najviše 20% prihoda za:

- isplatu dodataka zaposlenicima za uspješnost u radu, dodataka na plaću te ostale rashode za zaposlene utvrđene općim aktima Škole.

Iznimno, vlastiti prihodi i nenamjenske donacije mogu se koristiti i u druge svrhe, i u drugačijim postotcima, ali uz prethodnu suglasnost osnivača.

**Članak 6.**

Vlastite prihode za isplatu dodataka na plaću, dodataka za uspješnost u radu te ostalih rashoda za zaposlene Škola može koristiti samo uz uvjet da u bilanci na dan 31. prosinca prethodne godine nije iskazan manjak prihoda iz članka 5. stavak 2. ovog Pravilnika.

**Članak 7**.

Vlastiti prihodi koji se ne iskoriste u tekućoj godini, prenose se u sljedeću proračunsku godinu, a ostvareni višak prihoda koristi se sukladno zakonu i općim aktima Škole, te Pravilniku o mjerilima i načinu korištenja nenamjenskih donacija i vlastitih prihoda proračunskih korisnika Osječko-baranjske županije.

**Članak 8.**

Škola je obvezna o ostvarenju nenamjenskih donacija i vlastitih prihoda izvještavati proračunski nadležna upravna tijela, a nadležno upravno tijelo može zatražiti izvještavanje i u drugim rokovima, a po potrebi i dodatna izvješća.

**Članak 9.**

Ovaj Pravilnik stupa na snagu osmog dana od dana njegova objavljivanja na oglasnoj ploči Škole.

Stupanjem na snagu ovog Pravilnika prestaje važiti Procedura o stjecanju i

načinu korištenja vlastitih prihoda (KLASA:003-01/20-01/01, URBROJ: 2158/34-01-20-2 od 30. lipnja 2020. godine.).

KLASA: 011-03/23-02/01

URBROJ:2158-135/02-23-1

Vuka, 30. ožujka 2023.

Predsjednica Školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dragica Hin

Ovaj Pravilnik objavljen je na oglasnoj ploči Škole dana 30. ožujka 2023. a stupio je na snagu dana 7. travnja 2023. godine.

RAVNATELJICA

\_\_\_\_\_\_\_\_\_\_\_\_\_\_\_\_\_\_\_\_\_

Maja Turalija, dipl. učitelj

­­­­­­­